**ข้อบังคับองค์การบริหารส่วนตำบลชุมพวง**

**ว่าด้วยจรรยาข้าราชการ พ.ศ. ๒๕63**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

องค์การบริหารส่วนตำบลชุมพวง เป็นองค์การบริหารส่วนตำบลขนาดกลาง ตามมติ คณะกรรมการพนักงานส่วนตำบลจังหวัดนครราชสีมา (ก.อบต.จังหวัด) มีหน้าที่และความรับผิดชอบสำคัญในการพัฒนาและการให้บริการแก่ประชาชน ซึ่งจำเป็นต้องทำงานร่วมกัน ฉะนั้น เพื่อเป็นการสร้างจิตสำนึกของข้าราชการหรือพนักงาน และลูกจ้าง ให้สามารถปฏิบัติหน้าที่ราชการได้อย่างมีประสิทธิภาพ ประสิทธิผลมีความโปร่งใส และเป็นธรรม จึงเห็นสมควรกำหนดให้มีข้อบังคับว่าด้วยจรรยาของข้าราชการหรือพนักงานและลูกจ้าง

อาศัยอำนาจตามความในมาตรา 78 และมาตรา 79 แห่งพระราชบัญญัติข้าราชการพลเรือน พ.ศ. 2551 องค์การบริหารส่วนตำบลชุมพวง จึงได้กำหนดข้อบังคับว่าด้วยจรรยาข้าราชการหรือพนักงานและลูกจ้างขององค์การบริหารส่วนตำบลชุมพวง เพื่อเป็นกรอบมาตรฐานในการประพฤติตนของข้าราชการหรือพนักงานและลูกจ้าง ให้มีความรับผิดชอบในการปฏิบัติหน้าที่ด้วยความเป็นธรรม ธำรงไว้ซึ่งศักดิ์ศรีและเกียรติยศของข้าราชการหรือพนักงานและลูกจ้าง อันจะทำให้ได้รับการยอมรับ เชื่อถือและศรัทธาจากประชาชนทั่วไป ดังต่อไปนี้

**ข้อ 1 ความชื่อสัตย์ และรับผิดชอบ**

 1.1 ปฏิบัติหน้าที่ด้วยความชื่อสัตย์ สุจริต

 1.2 ใช้ทรัพยากรขององค์กรอย่างประหยัด และโปร่งใส เพื่อให้เกิดประโยชน์สูงสุดแก่ทางราชการ

 1.3 ปฏิบัติหน้าที่อย่างเต็มกำลังความรู้ ความสามารถ โดยคำนึงถึงประโยชน์ของทางราชการเป็นสำคัญ

 1.4 รับผิดชอบต่อผลการกระทำของตน และมุ่งมั่น แก้ไขเมื่อเกิดข้อผิดพลาด

**ข้อ 2 การมีจิตสำนึกมุ่งบริการและให้คำปรึกษา**

 2.1 การบริการแก่ส่วนราชการและประชาชนอย่างเท่าเทียมกันด้วยความเต็มใจ

 2.2 ให้คำปรึกษาแนะนำแก่ข้าราชการได้อย่างถูกต้อง รวดเร็วและครบถ้วน

**ข้อ 3 การมุ่งผลสัมฤทธิ์ของงาน**

 3.1 ปฏิบัติหน้าที่โดยมุ่งประสิทธิภาพ ประสิทธิผลของงาน เพื่อให้เกิดผลดีและเป็นประโยชน์ต่อส่วนรวม

 3.2 ขยัน อุทิศตน และมุ่งมั่นในการปฏิบัติหน้าที่ให้สำเร็จตามเป้าหมาย

 3.3 ปฏิบัติหน้าที่ด้วยความสามัคคี มีน้ำใจ เพื่อให้บรรลุภารกิจของหน่วยงาน

 3.4 พัฒนาตนเองอย่างต่อเนื่อง

**ข้อ 4 ปฏิบัติหน้าที่อย่างเป็นธรรม**

 4.1 ตัดสินใจบนหลักการข้อเท็จจริง เหตุผล เพื่อความยุติธรรม

4.2 ไม่มีอคติในการปฏิบัติหน้าที่

 **ข้อ 5 การดำรงชีวิตตามหลักเศรษฐกิจพอเพียง**

 5.1 วางแผนการดำรงชีวิตอย่างมีเป้าหมาย พร้อมที่จะเผชิญต่อการเปลี่ยนแปลง

 5.2 ใช้จ่ายอย่างคุ้มค่า มีเหตุผล และไม่ฟุ่มเฟือยเกินฐานะของตนเอง

 5.3 ปฏิบัติตนตามหลักศาสนา รู้จักพึ่งตนเอง และลด ละ เลิกอบายมุข

-2-

 **ข้อ 6 การยึดมั่นและยืนหยัดในสิ่งที่ถูกต้อง**

 6.1 ยึดมั่นในผลประโยชน์ส่วนรวมเหนือผลประโยชน์ส่วนตน

 6.2 กล้าหาญ และยืนหยัดในสิ่งที่ถูกต้อง

 6.3 ปฏิบัติตนตามหลักคุณธรรม จริยธรรม เพื่อเป็นแบบอย่างที่ดีแก่เพื่อข้าราชการ

 **ข้อ 7 ความโปร่งใส และสามารถตรวจสอบได้**

 7.1 เปิดเผยข้อมูลข่าวสารภายในขอบเขตกฎหมาย

 7.2 พร้อมรับการตรวจสอบ และรับผิดชอบต่อผลของการตรวจสอบ

ให้ข้าราชการองค์การบริหารส่วนตำบลชุมพวง ถือปฏิบัติจรรยาข้าราชการดังกล่าวข้างต้น

อย่างเคร่งครัด การไม่ปฏิบัติตามจรรยาข้าราชการอันมิใช่ความผิดทางวินัยให้ผู้บังคับบัญชาตักเตือน และนำไปประกอบการพิจารณาแต่งตั้ง เลื่อนเงินเดือน หรือสั่งให้ข้าราชการผู้นั้นได้รับการพัฒนาเอง

 อนึ่ง ให้ลูกจ้างและพนักงานจ้างขององค์การบริหารส่วนตำบลชุมพวง ถือปฏิบัติตามจรรยาข้าราชการองค์การบริหารส่วนตำบลชุมพวง โดยอนุโลม

 ทั้งนี้ ให้องค์การบริหารส่วนตำบลชุมพวง ผู้บังคับบัญชา และข้าราชการ ลูกจ้างและพนักงานจ้างปฏิบัติตามแนวทางการดำเนินการตามข้อบังคับว่าด้วยจรรยาข้าราชการองค์การบริหารส่วนตำบลชุมพวง พ.ศ. 2557

จึงประกาศให้ทราบโดยทั่วกัน

 ประกาศ ณ วันที่ ๓๐ เดือน มีนาคม พ.ศ. ๒๕63



 (นางสาวปิยภัทร รัชชาพงษ์)

 นายกองค์การบริหารส่วนตำบลชุมพวง